Turu uueks piiskopiks seati Kaarlo Kalliala  Kolmekuningapäeval osales peapiiskop  Andres Põder Turu toomkirikus Turu peapiiskopkonna piiskopi Kaarlo Kalliala (58, fotol) ametisse seadmise jumalateenistusel.  Kaarlo Kalliala on teoloogiakandidaat ja ordineeritud vaimulik 1977. aastast. Teoloogialitsentsiaadi kraadi sai ta 1982. a. Kalliala on olnud tegev ka Meremisjonis ja kirikuõpetajana Rotterdami Meremeeste kirikus, aastatel 1989-1998 oli ta Soomes Turu ja Kaarina koguduse diakooniatöö juhataja, 1998. aastast Turu peapiiskopkonna peasekretär ja dekaan.  Kaarlo Kalliala on abielus  Eijaga ning neil on kaks täiskasvanud poega.  LNÜ avardab piire  EELK Laste- ja Noorsootöö Ühendus pakub noortele uusi kogemusi. Nii on võimalik osaleda ülestõusmispühade laagris Rumeenias Transilvaanias, kus ligi kümne eri maa noortega ollakse ühises osaduses ja kõneldakse olulistel teemadel.  Oktoobris peetakse Strasbourgis järjekordset noorte kogunemist «Next Step», millest on võimalik samuti osa võtta, ning alates sügisest saab asuda õppima Taani Silkeborgi  rahvaülikooli, kus koos noortega Euroopa riikidest omandatakse uusi kogemusi ja oskusi noortetöö koordineerimiseks ja juhtimiseks.   Väärib lugemist  Alates 2010. aastast ilmub kirjastuselt Vandenhoeck & Ruprechtilt teadusajakiri Diaconia: Journal for the Study of Christian Social  Practice, mille väljaandjaks on diakoonia õpetamise ja uurimisega tegelevate ülikoolide võrgustik, kuhu kuulub ka usuteaduse instituut, erakorraline professor Kari Latvus on ajakirja toimetuskolleegiumi liige.  Ajakiri kajastab diakoonia aktuaalseid uurimisteemasid: piibliuuringud; teoloogia, eetika ja heaolu; kodanikuühiskond, vabatahtlik töö ja kirik; interdistsiplinaarsed uuringud; raamatuarvustused ja diakoonia heade praktikate tutvustused.